Міністэрства замежных справаў Рэспублікі Беларусь

**Міністэ́рства заме́жных спра́ваў Рэспу́блікі Белару́сь** (***МЗС Беларусі***) — міністэрства ўраду Беларусі, упаўнаважанае ажыцьцяўляць ды ўзгадняць вонкавыя сувязі дзяржавы. Міністар замежных справаў прызначаецца й здымаецца з пасады прэзыдэнтам ды ўваходзіць у склад прэзыдыюму ўраду. З 13 сьнежня 2022 году пасаду міністра займае Сяргей Алейнік.

## Склад
# Цэнтральны апарат — 4 галоўныя ўправы, 16 управаў, па адным дэпартамэнце, сакратарыяце ды службе;
# 60 дыпляматычных прадстаўніцтваў у 47 дзяржавах — 45 амбасадаў, 7 сталых прадстаўніцтваў пры міжнародных арганізацыях, 7 генэральных консульстваў ды адно консульства, а таксама 12 аддзяленьняў амбасадаў;
# Нацыянальны цэнтар маркетынгу і каньюнктуры цэнаў (НЦМКЦ).

## Задачы
* ажыцьцяўленьне адзінай вонкавай палітыкі;
* забесьпячэньне дзяржаўных зацікаўленасьцяў у міжнародных дачыненьнях;
* карыснае прадстаўленьне ўрада ў дачыненьнях зь іншымі дзяржавамі, міжнароднымі арганізацыямі ды міждзяржаўнымі ўтварэньнямі;
* узгадненьне ўзаемінаў зь імі ўправаў ураду;
* ахова зацікаўленасьцяў грамадзянаў ды юрыдычных асобаў дзяржавы за мяжою;
* спрыяньне прасоўваньню замежных гаспадарчых зацікаўленасьцяў дзяржавы;
* плянаваньне вонкавай дзейнасьці;
* падача прапановаў прэзыдэнту, ураду й Нацыянальнаму сходу аб рэагаваньні на чыньнікі й кірункі міжнароднага разьвіцьця ды стратэгічных напрамках вонкавай супрацы;
* забесьпячэньне выкананьня іх пастановаў аб вонкавай дзейнасьці дзяржавы;
* узгадненьне ўтварэньня ды зьмены органамі ўлады дамоўна-прававой асновы дачыненьняў зь іншымі дзяржавамі, міжнароднымі арганізацыямі ды міждзяржаўнымі ўтварэньнямі;
* нагляд за ды спрыяньне выкананьню органамі ўлады міжнародных дамоваў дзяржавы;
* узгадненьне працы па ўступленьні дзяржавы ў Сусьветную гандлёвую арганізацыю;
* кіраваньне дыпляматычнымі прадстаўніцтвамі дзяржавы;
* выдача зьвестак аб умовах вонкавагаспадарчай дзейнасьці;
* спрыяньне разьвіцьцю падмуркаў вонкавай дзейнасьці дзяржавы;
* узгадненьне ўтварэньня парадка гандлю таварамі зь іншымі дзяржавамі;
* спрыяньне прыцягненьню замежных укладаньняў;
* спрыяньне супрацы грамадзкіх аб’яднаньняў з суайчыньнікамі за мяжою.

## Паўнамоцтвы
* запыт зьвестак;
* загадваньне падначаленымі дзяржаўнымі ўстановамі;
* нарады аб вонкавай дзейнасьці дзяржавы з зацікаўленымі ўстановамі й адмыслоўцамі;
* ухваленьне ведамасных пастановаў ды праверка іх выкананьня;
* ухваленьне супольных зь іншымі ўправамі ўраду пастановаў;
* прыём справаздачаў кіраўнікоў дыпляматычных прадстаўніцтваў дзяржавы аб вонкавай дзейнасьці;
* стварэньне друкаваных выданьняў;
* стварэньне ведамасных узнагародаў;
* стварэньне, ператварэньне й скасаваньне падначаленых установаў.

## Мінуўшчына
Пасьля здабыцьця Беларусьсю незалежнасьці 25 жніўня 1991 году МЗС больш як тры гады працягвала кіравацца Пастановаю Рады міністраў БССР ад 25 кастрычніка 1988 г. № 302. 30 чэрвеня 1995 году ўрад ухваліў Пастанову № 343 аб новай уставе МЗС, паводле якой прэзыдэнт упаўнаважваўся прызначаць ды здымаць з пасады міністра замежных справаў пры згодзе Вярхоўнага Савету. Рада міністраў скасавала гэтую ўставу Пастановай ад 4 лютага 1999 году № 189. Паводле дзейнай Пастановы Рады міністраў ад 31 ліпеня 2006 г. № 978 міністар прызначаецца й звальняецца прэзыдэнтам адзінаасобна.

## Дыпляматычная служба
Міністар наймае дыпляматаў зь ліку грамадзянаў, якія:
* маюць вышэйшую адукацыю,
* валодаюць дзьвюма замежнымі мовамі,
* валодаюць інфармацыйнымі тэхналёгіямі,
* ня маюць абмежаваньняў для працы з дзяржаўнымі таямніцамі.

Ня менш як праз год працы дыплямат дапускаецца да прызначэньня ў дыпляматычнае прадстаўніцтва пры наяўнасьці двухгадовага стажу кіроўцы. Працягласьць працы ў прадстаўніцтве на пасадзе да першага сакратара або консула ўлучна складае да 3 гадоў, на пасадзе дарадцы, старшага дарадцы ды дарадцы-пасланьніка — да 4 гадоў, а надзвычайнага і паўнамоцнага амбасадара, сталага прадстаўніка пры міжнароднай арганізацыі ды генэральнага консула — да 5 гадоў. Надзвычайныя і паўнамоцныя амбасадары й сталыя прадстаўнікі пры міжнародных арганізацыях прызначаюцца й здымаюцца з пасадаў прэзыдэнтам, а намесьнікі міністра, кіраўнік дэпартамэнта вонкаваэканамічнай дзейнасьці, пасланьнікі, павераныя ў справах, дарадцы-пасланьнікі ды генэральныя консулы — Радаю міністраў.

## Крыніцы

## Вонкавыя спасылкі
* Афіцыйны сайт МЗС Беларусі
* Дыпляматычныя прадстаўніцтвы Рэспублікі Беларусь
* Нацыянальны цэнтар маркетынгу і каньюнктуры цэнаў

Замежныя справы
Катэгорыя:Замежная палітыка Беларусі
Катэгорыя:Зьявіліся ў 1991 годзе